‘Moordenaar’ na 12 jaar in hospitaal gevindArgieffoto (Foto: imgkid.com) Lt.kol. Robert Netshiunda, woordvoerder van die Valke, het gesê owerhede was op soek na die 59-jarige voormalige taxibaas sedert die voorval in 2004. “Die man het sy vrou glo na haar ma sy huis in Tembisa aan die Oosrand gevolg en daar, sonder om ŉ woord te sê, net op haar losgebrand,” het Netshiunda gesê. Hy het gesê die vrou is op die toneel doodgeskiet, terwyl haar seun en sy vrou ook gewond is. Na ŉ soektog van 12 jaar het Interpol die man uiteindelik vandeesweek in Pretoria opgespoor. “Die man is tans in ŉ hospitaal in Pretoria, waar hy opgeneem is kort voordat hy in hegtenis geneem kon word. Hy is onder polisiebewaking,” het Netshiunda gesê. Interpol het ook sukses behaal toe hulle Donderdagoggend ŉ man in Vereeniging vasgetrek het, wat in Lesotho gesoek is nadat hy skuldig bevind is aan twee aanklagte van moord op 30 November 2004 gepleeg is. Habofanoe Lephuthela Ntsie (56) het reeds in die Vereeniging-landdroshof verskyn om die uitleweringsproses te begin, het Netshiunda gesê. Hy sal op 25 Augustus weer in die hof verskyn. Brig. Scott Naidoo, direkteur van Interpol in Pretoria en lid van Interpol se uitvoerende komitee, het gesê Suid-Afrika sal nooit toelaat dat hy ŉ wegkruipplek vir misdadigers word nie. “Hierdie inhegtenisnemings is ŉ duidelike aanduiding van Interpol se visie om wetstoepassers wêreldwyd te verbind om ŉ veiliger wêreld te bewerkstellig,” het Naidoo gesê.